**Y Pasg: Be oedd Iesu yn wneud?**

***(Mae cyflwyniad PowerPoint wedi ei baratoi i gyd-fynd â’r gwasanaeth yma, ond nid oes rhaid ei ddefnyddio. )***

*Cofiwch osod caneuon/emynau ym mhle bynnag sy’n addas i chi. Cofiwch addasu’r iaith i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen).*

**Sleid 1: Teitl: Be oedd Iesu’n wneud?**

* Amser y Nadolig rydyn ni’n clywed am hanes Iesu yn cael ei eni yn y stabl yn Bethlehem. Ond be wnaeth Iesu wedyn? Be oedd Iesu’n wneud ar ôl iddo dyfu i fyny?

**Sleid 2: Iesu yn dysgu pobl am Dduw**

* Y peth pwysicaf oedd o’n wneud oedd mynd o gwmpas yn dysgu pobl am Dduw. Iesu oedd mab Duw ac roedd o wrth ei fodd yn dysgu pobl am ei Dad oedd yn y nefoedd.
* Roedd llawer o bobl yn hapus iawn pan oedden nhw’n clywed Iesu’n siarad. Roedden nhw eisiau treulio amser gyda Iesu ac roedden nhw’n mynd gyda fe i bob man. Rydyn ni’n galw ffrindiau agosaf Iesu yn ‘ddisgyblion’.
* Fe welodd y disgyblion Iesu’n gwneud gwyrthiau – gwyrth ydy rhywbeth arbennig iawn iawn, rhywbeth sy mor sbesial fel mai dim ond Duw sy’n gallu ei wneud. Roedd Duw yn gweithio drwy ei fab Iesu Grist.

**Sleid 3: Claf yn cael ei gario**

* Roedd Iesu’n dangos cariad Duw ar y ddaear wrth wella pobl oedd yn sâl. Un tro dyma dyn yn cael ei ollwng drwy’r to er mwyn i Iesu ei wella.

**Sleid 4: Y claf yn dawnsio’n hapus**

* Roedd pawb wedi synnu pan welon nhw’r dyn yn codi ar ei draed ac yn cerdded.

**Sleid 5: Iesu a Sacheus**

* Roedd Iesu hefyd yn newid bywydau pobl. Un tro fe aeth i dŷ dyn drwg o’r enw Sacheus. Doedd gan Sacheus ddim ffrindiau am ei fod yn lleidr – roedd yn twyllo pobl ac yn cymryd eu harian/pres.

**Sleid 6: Sacheus yn rhoi yr arian yn ôl.**

* Ond am fod Iesu yn ei garu, newidiodd bywyd Sacheus. Cafodd Sacheus galon newydd, calon onest. Fe roddodd yr arian roedd o wedi ei ddwyn yn ôl i bobl, ac fe roddodd lawer o arian i bobl dlawd hefyd.
* Roedd Iesu yn ddyn ac yn Dduw. Roedd e’n wahanol i bawb arall ac yn gallu gwneud pethau rhyfeddol.
* Rydyn ni i gyd wedi gwneud pethau drwg – dweud celwydd (do mam, dw i wedi golchi fy nwylo; na dad, nid fi wnaeth hynna); colli tymer; bod yn gas; bod yn ddiog – dw i’n sicr ein bod ni i gyd yn gallu cofio o leiaf un waith i ni wneud rhywbeth drwg.
* Ond nid Iesu. Gwnaeth Iesu fyw bywyd hollol berffaith ar y ddaear. Roedd ei fywyd yn llawn cariad. Roedd Iesu yn annwyl, yn addfwyn ac yn ddoeth.

Mae’r Beibl yn dweud fod Iesu fel goleuni yn sgleinio yn y tywyllwch. Mae pawb sy’n dilyn Iesu yn cael rhannu yn ei oleuni ac yn cael teimlo ei gariad. Mae pawb sydd eisiau bod yn ffrind i Iesu wedi ei fendithio’n fawr.

**Sleidiau 7 i 15: Yr adnod isod gyda’r geiriau yn diflannu**

* Roedd Iesu wedi dod i’r byd i roi bywyd i bobl, y bywyd gorau posib. Dyma adnod o’r Beibl i ni ei dysgu gyda’n gilydd,

Dw i wedi dod i roi bywyd i bobl, a hwnnw'n fywyd ar ei orau. Ioan 10:10

*[Hyd yn oed os ydych chi’n defnyddio’r Ppt bydd rhaid dweud yr adnod yn araf nifer o weithiau cyn gofyn i’r plant ymuno, wedyn ei ddweud gyda’ch gilydd ddwywaith neu dair, cyn eu canmol am eu gwaith da. Drwy ddefnyddio’r Ppt mae’r adnod yn fwy o hwyl, gan bod y plant wrth eu bodd yn gweld y geiriau yn diflannu.]*

* Rydyn ni’n agos at amser o’r flwyddyn sy’n cael ei alw’n ‘Y Pasg’. Mae hanes y Pasg yn hanes sbesial iawn. Hanes Iesu Grist ydy hanes y Pasg. Rydyn ni am ddilyn stori Iesu drwy holl hanes y Pasg.

**Gweddïwn:**

Ein Tad, diolch i ti am anfon Iesu Grist i’r byd. Diolch ei fod yn wahanol iawn i ni. Diolch ei fod wedi byw bywyd perffaith ar y ddaear. Diolch ei fod yn llawn cariad a’i fod o bob amser eisiau helpu pobl. Diolch mai goleuni ydy Iesu, a bod pawb sy’n ei drystio yn gallu rhannu yn ei oleuni ef yn lle bod yn styc yn y twyllwch. Helpa ni i wrando’n ofalus a dysgu mwy am hanes y Pasg. Amen.